和李天與秀才
作者：鄭俠
朝代：宋

paragraphs: 西塘老人唤回翁，愚惷無他生所鍾。
簧鼓不聞非耳聾，形器不涉非無蹤。
盡傷萬類物所蒙，圭璋貝璧矜昻顒。
瑣屑之私背大公，塵埃蔀明荆塞胸。
宜厚而薄歉爲豐，奚以經濟躋和冲。
王功曰勲民曰庸，勲誰烈烈庸誰同。
掊夷劓奪祈爵封，若人無所用其忠。
扣天惟兹冀祖宗，願一更改由大通。
雪霜巖巖有高松，羅網密密皆去鴻。
此身萬死非災凶，生隨螻蟻氣蜺虹。
共追太古還醇醲，不忍生置爐鼎中。
聖德如天非世逢，迨兹白髪猶顓侗。
圭刀爲活羣賈傭，何乃紫木臨身宫。
地不愛寶人来共，威儀黨黨君子風。
袖中球琳来相從，手搜明珠心益恭。
偉哉斯人空不空，其中宏深外雍雍。
淡交庶幾寧鄙衷，箇中自古無蛇龍。